stanford-oval/wikipedia huggingface dataset:
Maahanlaskujoukot
Toinen maailmansota > Saksalaisten operaatiot > Kreeta

Saksalaisten maahanlaskusotilaiden suurin voitto ja pahimmat tappiot syntyivät Kreetan taistelussa, jossa saksalaiset joukot valtasivat saaren liittoutuneilta. Operaation osallistui Studentin johtaman XI ilma-armeijakunnan johtamana 7. ilmadivisioona ja 5. vuoristodivisioona, joka kuljetettiin vallatulle Malemen lentokentälle ilmateitse. Väitetään että Adolf Hitler olisi kauhistunut laskuvarjojoukkojen tappioita ja kieltänyt maahanlaskuoperaatiot jatkossa. Tämä ei tunnu todennäköiseltä, sillä operaation jälkeen perustettiin uusia laskuvarjodivisioonia ja suunniteltiin maahanlaskuja Maltalla ja Kyprokselle sekä suoritettiin maahanlaskuoperaatioita. Todennäköisempää on, että maahanlaskujen yllätysmomenttiin ei enää uskottu ja Saksan ilmakuljetuskapasiteetti oli rajallinen.
Toinen maailmansota > Saksalaisten operaatiot > Muut huomattavat operaatiot

Benito Mussolinin vapautus syyskuussa 1943.
Leros-saaren valtaus marraskuussa 1943.
500. SS-laskuvarjopataljoona yritti vangita marsalkka Titon toukokuussa 1944.
Operaatio Wacht Am Rhein Ardenneilla joulukuussa 1944.
Toinen maailmansota > Liittoutuneiden operaatiot > Varhaiset kommandoiskut > Operaatio Colossus

Brittien ensimmäinen maahanlaskuhyökkäys tapahtui 10. helmikuuta 1941, kun 2. brittiläinen kommando hyppäsi Italiaan ja räjäytti akveduktin operaatio Colossuksessa. Pian havaittiin, että tarvitaan enemmän kuin 500 laskuvarjosotilasta ja 2. kommandorykmentin miehistä muodostettiin perusta laskuvarjorykmentille.
Toinen maailmansota > Liittoutuneiden operaatiot > Varhaiset kommandoiskut > Operaatio Biting

Würzburg-tutka-asema Ranskan rannikolla oli brittiläisten laskuvarjojoukkojen kohteena operaatio Bitingissa 27. helmikuuta 1942. Iskussa kaapattiin tutkajärjestelmän osia ja ne tuotiin tutkittaviksi Isoon-Britanniaan vastatoimien kehittämiseksi.
Toinen maailmansota > Liittoutuneiden operaatiot > Välimeren alue > Operaatio Soihtu: Pohjois-Afrikka

Ensimmäinen laajamittainen laskuvarjo-operaatio tehtiin operaatio Soihdussa Pohjois-Afrikassa. Yhdysvaltain 509. laskuvarjopataljoona lensi 1 500 mailia Isosta-Britanniasta yli Espanjan tarkoituksenaan hypätä lähelle Orania ja vallata kaksi lentokenttää. Pudotus epäonnistui täysin. Navigointi ja viestiongelmat levittivät joukot Gibraltarista Tunisiaan. Pataljoonalla ei ollut vaikutusta maihinnousun alkuvaiheissa.
Toinen maailmansota > Liittoutuneiden operaatiot > Välimeren alue > Operaatio Husky: Sisilia

Osana operaatio Huskya tehtiin neljä maahanlaskuoperaatiota 9–10. heinäkuuta välisenä yönä: kaksi brittien ja kaksi yhdysvaltalaisten. Yhdysvaltalaiset joukot kuuluivat Yhdysvaltain 82. maahanlaskudivisioonaan, joka teki ensimmäisen taisteluhyppynsä. Kovan tuulen takia kuljetuskoneet ajautuivat väärälle kurssille ja joukot levisivät laajalle alueelle, minkä tuloksena noin puolet yhdysvaltalaisista laskuvarjosotilaista ei löytänyt kokoontumispaikkaansa. Brittiläiset liitokoneilla laskeutuneet joukot pärjäsivät vain hiukan paremmin, ainoastaan 12 liitokonetta 144:stä laskeutui kohteeseen, useat laskeutuivat mereen. Hajaantuneet joukot kuitenkin toimivat ja aiheuttivat sekaannusta vihollisen selustassa. Jonkin verran reservissä olleita 82. divisioonan joukkoja pudotettiin myöhemmin Sisiliaan, mutta operaatiota varjosti raskaat tappiot, kun Yhdysvaltain laivaston maihinnousualus ampui alas 23 konetta niiden lentäessä ylitse kohti pudotusaluetta.
Brittiläinen 1. maahanlaskuprikaati valtasi Ponte Granden sillan ja ennen saksalaisten vastahyökkäystä maihinnousut tehtiin ilman vastarintaa. Brittiläinen 8. armeija vapautti 1. maahanlaskuprikaatin sillalta edetessään sisämaahan ja pohjoiseen kohti Cataniaa ja Messinaa.
13. heinäkuuta 1943 yli 112 lentokonetta ja 16 liitokonetta mukanaan 1 856 miestä lähti Pohjois-Afrikasta. Tämän joukon alkuperäinen tavoite oli vallata Primosolen silta ja sitä ympäröivä maasto, jota kautta 8. armeija pääsisi etenemään. Kova ilmatorjunta kuitenkin ampui useita kuljetuskoneita matkalla kohteeseen. Vain 295 miestä pudotettiin niin lähelle siltaa, että he pystyivät tekemään rynnäkön sillalle. Silta vallattiin, mutta Saksan 4. laskuvarjoprikaati valtasi sen takaisin. Britit pitivät ympäröivää maastoa hallussa 8. armeijan saapumiseen asti, mutta operaatio oli epäonnistunut.
Liittoutuneet joutuivat miettimään maahanlaskutaktiikkansa uudelleen useiden epäonnistumisten ja omatulitapausten takia.
Toinen maailmansota > Liittoutuneiden operaatiot > Välimeren alue > Italia

Yhdysvaltain maahanlaskujoukot pidettiin aluksi reservissä hyökkäyksessä Italiaan Salernossa, operaatio Avalanchessa. Muutamia päiviä hyökkäyksen aloittamisesta, kun saksalaisten vastahyökkäykset olivat käynnissä, 5 000 laskuvarjosotilasta 82. maahanlaskudivisioonasta ja 509. laskuvarjopataljoonasta pudotettiin vahvistukseksi maihinnousurannalle.
Toinen maailmansota > Liittoutuneiden operaatiot > Länsi-Eurooppa

Liittoutuneet olivat oppineet virheistään ja kehittäneet parempaa taktiikkaa ja logistiikkaa, joita oppeja otettiin käyttöön maahanlaskuissa länsirintamalla.
Toinen maailmansota > Liittoutuneiden operaatiot > Länsi-Eurooppa > Operaatio Overlord

Yksi tunnetuimpia maahanlaskuoperaatioita on operaatio Overlordissa 6. kesäkuuta 1944 tehdyt maahanlaskut. Maahanlaskujoukkojen tehtävänä oli varmistaa Normandian maihinnousurantojen sivustat. Brittiläiset liitokone- ja laskuvarjosotilaat itäisen sivustan operaatio Tongassa, jonka tunnetuin kohde on Pegasus-silta. Toinen kohde oli Mervillen tykkipatteri. Yhdysvaltalaiset 82. ja 101. laskuvarjodivisioona varmistivat, vaikkakin joukot levisivät laajalle huonon sään ja merkitsemättömien laskeutumisalueiden takia, läntisen sivustan operaatio Chicagossa ja operaatio Detroitissa kärsien raskaita tappioita.
Toinen maailmansota > Liittoutuneiden operaatiot > Länsi-Eurooppa > Etelä-Ranska

15. elokuuta 1944 laskuvarjojoukot, joihin kuului 4., 5. ja 6. laskuvarjopataljoona sekä Intian armeijan tiedustelijoita, pudotettiin eteläiseen Ranskaan välille Frejus–Cannes osana Operaatio Dragoonia. Näiden joukkojen tehtävänä oli vallata alue, tuhota kaikki vihollisasemat ja varmistaa alue kunnes Yhdysvaltain 7. armeija nousee maihin. Heti ensimmäisten kohteiden valtauksen jälkeen joukkoja vahvistettiin 3 000 miehellä ja varusteilla, jotka toimitettiin yli 300 liitokoneella. Maahanlasku ei kohdannut lähes ollenkaan vastarintaa ja pian brittiläiset laskuvarjojoukot vedettiin Italiaan odottamaan tulevia operaatioita.
Yhdysvaltain maahanlaskujoukkoja osallistui yli 5 000 miehen verran operaation maahanlaskuihin. Joukkoja kutsuttiin nimellä ”1st Airborne Task Force”, joka koostui erillisistä yksiköistä mukaan lukien 509. ja 551. laskuvarjopataljoonat sekä 517. laskuvarjorykmentti.
Toinen maailmansota > Liittoutuneiden operaatiot > Länsi-Eurooppa > Operaatio Market Garden: Yksi silta liikaa

Toinen kuuluisa operaatio oli operaatio Market Garden syyskuussa 1944, jossa 35 000 miestä pudotettiin saksalaisten selustaan 160 kilometrin matkalle tarkoituksena vallata sillat liittoutuneiden rintamalta aina Reinin ylitse Arnhemissa. Kolme maahanlaskudivisioonaa: brittiläinen 1. laskuvarjodivisioona, Yhdysvaltain 82. ja 101. maahanlaskudivisioonat sekä puolalainen 1. erillinen laskuvarjoprikaati pudotettiin eri paikkoihin valtatie 69:n varrelle ”matoksi”, jota pitkin brittiläinen XXX armeijakunta voisi edetä nopeasti. Maahanlaskut tehtiin päiväsaikaan ja ne kohtasivat ensimmäisenä päivänä laskeutuessaan vähäistä vastarintaa saavuttaen 99 % osumatarkkuuden laskeutumisalueillaan. Kuljetuskoneiden puutteen takia joukot jouduttiin kuljettamaan kolmessa erässä mikä vaikeutti operaatiota huomattavasti. Loppujen lopuksi saksalaisten vastahyökkäykset romuttivat suunnitelman ja brittiläinen 1. laskuvarjodivisioona lähes tuhoutui Arnhemissa, jolloin myös ratkaiseva silta yli Reinin pysyi saksalaisten hallussa.
Toinen maailmansota > Liittoutuneiden operaatiot > Länsi-Eurooppa > Operaatio Varsity: Reinin ylitys

Operaatio Varsityssä brittiläinen 6. laskuvarjodivisioona ja Yhdysvaltain 17. maahanlaskudivisioona pudotettiin suojaamaan Reinin ylitystä.
Toinen maailmansota > Liittoutuneiden operaatiot > Tyynenmeren alue > Uusi-Guinea

Syksyllä 1943 Yhdysvaltain 503. laskuvarjorykmentti pudotettiin onnistuneesti Markham Valleyhin Uuden-Guinean valtauksessa. Tämä oli liittoutuneiden ensimmäinen maahanlaskuoperaatio Tyynellämerellä. Heinäkuussa 1944 503. rykmentti teki uuden taistelupudotuksen Uudessa-Guineassa vallatakseen Noemfoor-saaren.
Toinen maailmansota > Liittoutuneiden operaatiot > Tyynenmeren alue > Filippiinit

Filippiinien valtauksessa tehtiin useita pudotuksia, joista useimmissa yksikkönä oli Yhdysvaltain 11. maahanlaskudivisioona.
Toinen maailmansota > Liittoutuneiden operaatiot > Tyynenmeren alue > Burma

Brittien Chindit-yksikkö operoi Burmassa japanilaisten selustassa vuoden 1944 aikana. Useimmat osastot lennätettiin laskeutumisalueille, jotka liitokoneilla saapunut jalkaväki oli vallannut. Operaation Draculassa laskuvarjopataljoona valtasi japanilaisten rannikkopuolustusasemat, joka mahdollisti maihinnousun Rangooniin ilman vastarintaa.
Toinen maailmansota > Japanilaisten operaatiot

Japanilaiset käyttivät laskuvarjosotilaita useissa taisteluissa. Laivaston erikoisjoukoilla oli useita laskuvarjoyksikköjä ja armeijalla oli ainakin yksi laskuvarjoprikaati, joka osallistui taisteluihin sodan aikana, joista tunnetuimpana maahanlasku Jaavan valtauksessa 1942.
Toisen maailmansodan jälkeinen aika > Korean sota

187. maahanlaskurykmentti teki kaksi taisteluhyppyä Koreaan Korean sodan aikana. Ensimmäinen näistä tehtiin 20. lokakuuta 1950 Sunchonissa ja Sukchonissa, Pohjois-Koreassa. Tehtävänä 187. rykmentillä oli katkaista tie Kiinaan estäen näin Pohjois-Korean johtajia pakenemasta Pjongjangista ja vapauttaa yhdysvaltalaisia sotavankeja. Toinen hyppy tehtiin pääsiäissunnuntaina 1951 Munsan-nissa, Korean tasavallassa. Tehtävänä oli katkaista kiinalaisten joukkojen siirtyminen pohjoiseen.
Toisen maailmansodan jälkeinen aika > Operaation Musketeer: Suezin kriisi

Suezin kriisin aikana operaatio Musketeerissa tarvittiin täydellistä yllätystä onnistumiseksi, joten kaikkien 660 miehen piti olla maassa El Gamilin lentokentällä ja valmiina taisteluun neljässä ja puolessa minuutissa. Kello 04.15 5. marraskuuta 1956 brittiläisen laskuvarjorykmentin 3. pataljoona hyppäsi ja vaikka vastarinta oli kovaa, yksikön tappiot jäivät vähäisiksi. Seuraavan päivän maihinnousussa tapahtui ensimmäinen suuri helikoptereilla tehty maahanlasku, Kuninkaallisen merijalkaväen 45. kommandorykmentti laskeutui helikoptereilla Port Saidiin.
Toisen maailmansodan jälkeinen aika > Intian–Pakistanin sota

Ensimmäistä kertaa maahanlaskujoukkoja käytettiin Etelä-Aasiassa Intian niemimaalla toisessa Intian–Pakistanin sodassa vuonna 1965. Pakistanilaisia laskuvarjojoukkoja hyppäsi syvälle intialaisten selustaan, mutta suurin osa joukoista tuhottiin tai jäi vangiksi.
Toisen maailmansodan jälkeinen aika > Vietnamin sota

Yhdysvaltalaisten helikoptereita käyttävien ilmakuljetteisten joukkojen käyttö oli Vietnamissa laajaa ja tunnettua uutisfilmeistä ja elokuvista. Helmikuussa 1967 operaatio Junction Cityssä 845 miestä 503. laskuvarjorykmentin 2. pataljoonasta, 319. tykistörykmentistä ja 173. prikaatin esikunta- ja huoltokomppaniasta suorittivat ainoan taisteluhypyn Vietnamissa.
Toisen maailmansodan jälkeinen aika > Viimeisimpiä operaatioita

Helikopterien käytön lisääntyessä varsinaisten maahanlaskujoukkojen määrä on vähentynyt eri armeijoiden siirtyessä nopeammin reagoiviin ja pitempiin taisteluoperaatioihin pystyviin joukkoihin. Maahanlaskuyksikköjä on kuitenkin vielä aktiivipalveluksessa ja näistä Yhdysvaltain 82. maahanlaskudivisioona on suurin laskuvarjo-osasto nykyään.
Vuonna 1983 operaatio Urgent Furyssä Yhdysvaltain 75. Ranger-rykmentti hyppäsi Salinesin lentokentälle Grenadassa.
Vuonna 1989 operaatio Just Causessa Yhdysvaltain 82. maahanlaskudivisioona teki ensimmäisen taisteluhyppynsä 40 vuoteen Panaman valtauksessa. 504. laskuvarjorykmentin 2. pataljoona otti haltuun Torrijosen lentokentän. Vähän aikaisemmin 75. Ranger-rykmentti oli tehnyt kaksi erillistä hyppyä.
Afganistan (operaatio Enduring Freedom)
19. lokakuuta 2001 3. Ranger-pataljoona ja osa 75. Ranger-rykmentin esikunnasta hyppäsi Afganistaniin ottaakseen haltuunsa Kandaharin lentokentän.
Marraskuussa 2001 3. Ranger-pataljoonan B-komppania hyppäsi Afganistanin syrjäseudulle perustaakseen eteentyönnetyn tukikohdan.
Helmikuussa 2003 osia 2. Ranger-pataljoonasta ja 82. maahanlaskudivisioonasta suorittivat kolmannen hypyn.
Irak
Irakin sodassa 19. maaliskuuta 2003 3. Ranger-pataljoonan C-komppania hyppäsi läntiseen Irakiin vallatakseen lentokentän.
Viikkoa myöhemmin A-komppania ja 3. Ranger-pataljoonan esikunta hyppäsivät vielä Irakiin.
Yhdysvaltain 173. maahanlaskuprikaati teki maahanlaskun Pohjois-Irakiin.
Luftwaffen Fallschirmjägereitä.
Kenraalimajuri Gale puhuttelee brittiläisiä laskuvarjosotilaita juuri ennen operaatio Overlordin alkamista
Aappo I. Piippo

Aappo Ilmari Piippo (6. kesäkuuta 1950 Vieremä – 6. helmikuuta 2011 Helsinki) oli suomalainen toimittaja ja sanoittaja.
Tausta

Piippo toimi vuosina 1964–1979 viisi vuotta merimiehenä sekä hitsaajana, ahtaajana ja toimittajana Ruotsissa.
Ura

Jo Ruotsissa Piippo julkaisi kaksi runokokoelmaa. Palattuaan Suomeen hän teki yhteistyötä muun muassa Toivo Kärjen kanssa 1980-luvun alussa. Levytettyjä Kärki-Piippo -kappaleita kertyi 24, tunnetuimpina Harri Saksalan levyttämä "Lapsi ja ristimeri" (1980), Esa Niemitalon levyttämä "Elämän varsitiellä" (1981) ja Kake Randelinin levyttämä "Soi siellä kuumat tuulet" (1982). Kärjen jäämistössä on vielä runsaasti esittämättömiä yhteistyökappaleita. Piippo teki tekstit Kärjen laulunäytelmiin Sitkee metsän eläin ja Häät.
Piippo käänsi kirjallisuutta ruotsista suomeksi, muun muassa Dan Anderssonin ja Nils Ferlinin tuotantoa.
Jo 1900-luvulla Piipon levytetty sanoitustuotanto käsitti ainakin 578 laulua. Hän teki yhteistyötä useiden suomalaisen viihdemusiikin eturivin säveltäjien kanssa ja muun muassa julkaisi kokoelman 1990-luvun iskelmiä Erik Lindströmin säveltämään musiikkiin. Hänen laulujaan levyttivät muun muassa Finlanders, Eino Grön, Oiva Kaltiokumpu, Eija Kantola, Heidi Kyrö, Sauli Lehtonen, Eero Magga, Esa Niemitalo, Teuvo Oinas, Esa Pakarinen, Solistiyhtye Suomi, Lasse Hoikka ja Souvarit, Reijo Taipale, Jukka Raitanen, laulu- ja soitinyhtye Neilikka ja Kari Tapio. Juha Vainion viimeisellä äänitteellä Viiskymppisen viisut Aappo I. Piippo oli ainoa vierailija laulullaan "Viimeiset merimiehet". Tehdessään sanoituksia Kikalle ja Nylon Beatille Piippo käytti salanimeä Kristiina Sydänmaa.
Aiheesta muualla

Aappo I. Piipon sanoitustuotanto Suomen äänitearkistossa (1901–1999)
Ylen Elävä arkisto: Sanoittaja Aappo I. Piippo
| Auktoriteettitunnisteet  |
| --- | --- |
Kansainväliset:  ISNI 
Kansalliset:  Suomi (KANTO) 
Taiteenala:  MusicBrainz
Pikkelssi

Sekapikkelssiä, jossa on porkkanaa, paprikaa, hillosipulia, kukkakaalia ja kurkkua
Pikkelssi on yleisnimitys useimmiten kasviksista valmistetulle, kirpeäksi maustetulle etikkasäilykkeelle, jossa ainekset on useimmiten pilkottu tasakokoisiksi paloiksi. Pikkelssi voi sisältää yhtä tai useita eri kasviksia. Siihen voidaan myös käyttää hedelmiä tai pähkinöitä.
Erilaiset pikkelssit ja samaan tapaan säilötyt vihannekset ovat tärkeä osa sekä Euroopan että Aasian ruokakulttuureja.
Esimerkkejä pikkelsseistä

Kurkkupikkelssi tai -salaatti, joka tehdään avomaankurkusta makeaan etikkaliemeen, on Suomessa yleisin pikkelssi.
Sekapikkelssissä voi olla esimerkiksi kukkakaalia, hillosipuleita, vihreitä tomaatteja, porkkanaa, papuja, pikkukurkkuja ja sieniä.
Piccalilli on brittiläinen sinappinen sekapikkelssi.
Mangopikkelssi on voimakkaan mausteinen etikkasäilyke, sukua chutneylle, jota käytetään intialaisten ruokien lisäkkeenä.
Turşu tai torshi on turkkilainen pikkelssi, jonka eri muodot ovat suosittuja Balkanin maissa ja Lähi-idässä.
Tsukemono on japanilainen vihannessäilyke, jonka eräät muodot ovat lähinnä pikkelssiä.
Maantiepyöräily

| Maantiepyöräily |
| --- | --- |

Piirteet
Tyyppi:  pyöräily
Lajiryhmä:  kilpapyöräily
Kilpailumuodot:  yhden päivän kilpailu, aika-ajo, etappikilpailu, ultra-matkan kilpailu
Varusteet:  maantiepyörä
Kilpailutoiminta
Kansainvälinen kattojärjestö:  UCI
Olympialaisissa:  miehet  vuodesta 1896, naiset vuodesta 1984 alkaen
MM-kilpailut:  MM-kilpailut
Tärkeimmät kilpailut:  Ranskan ympäriajo, Italian ympäriajo, Espanjan ympäriajo, Maantiepyöräilyn klassikot
Infobox OKNimi-testi OK: 
Maantiepyöräilyn tunnetuin etappikilpailu, Ranskan ympäriajo, käynnissä vuonna 2019.
Yksipäiväinen Rund um den Henninger Turm -kilpailu käynnissä Saksassa vappuna 2005.
Maantiepyöräily on polkupyörällä suoritettavaa urheilua päällystetyillä teillä. Maantiepyöräily voi olla kilpailua muita vastaan tai liikuntaa oman fyysisen kunnon parantamiseen. Maantiepyöräilyssä ajetaan vaihteellisilla maantiepyörällä, joissa on vauhdikkaaseen ajoon soveltuvat ajo-ominaisuudet. Ammattipyöräilyä koordinoi UCI (Union Cycliste Internationale) ja sen korkein miesten maantiepyöräilyn kilpasarja on UCI World Tour.
Maantiepyöräily kilpailulajina

Maantiepyöräkilpailut voidaan yleisesti ottaen jakaa kahteen kategoriaan: yhden päivän kilpailuihin sekä etappikilpailuihin.
Yhden päivän kilpailussa voittajaksi julistetaan pyöräilijä, joka on ensimmäisenä ylittänyt maaliviivan. Tunnetuimpia yhden päivän kilpailuja ovat maantiepyöräilyn klassikot.
Usean päivän mittaisessa kilpailussa, niin sanotussa etappikilpailussa, kokonaiskilpailun voittajaksi julistetaan ajaja, jonka kaikkien päivien etappien yhteenlaskettu aika on pienempi kuin tämän kanssakilpailijoiden vastaava kokonaisaika. Kokonaiskilpailun voittoon ajaakseen pyöräilijän ei siis välttämättä tarvitse voittaa yhdenkään päivän etappia. Vastaavasti on myös kilpailijoita jotka pyrkivät ensisijaisesti voittamaan yksittäisiä etappeja, vaikka heillä ei olisikaan mahdollisuutta voittaa kokonaiskilpailua.  Etappikilpailuissa on usein myös kokonaiskilpailun voiton lisäksi muitakin palkintoja, kuten parhaiten vuorietapeilla suoriutunut pyöräilijä. Etappikilpailuihin sisältyy yleensä myös henkilökohtainen aika-ajo, joka voi olla esimerksi avausetapin paikalla. Tunnetuimpia etappikilpailuja ovat suuret ympäriajot, kuten Ranskan ympäriajo ja Italian ympäriajo.
Kilpailulajina maantiepyöräily on mitä suurimmissa määrin taktinen joukkuelaji. Joukkueilla on yleensä kapteeni jota joukkueen muut jäsenet eli apuajajat yrittävät auttaa voittoon. Apuajajat voivat esimerkiksi ajaa muodostelmassa kapteenin edessä, jolloin kapteenin ilmanvastus pienenee ja hän säästää polkemiseen vaadittavaa energiaa.
Kilpapyöräily maanteillä on suosittu urheilumuoto erityisesti Euroopassa. Perinteisesti kilpapyöräilyn maailmassa eturivin valtioita ovat olleet muun muassa Belgia, Ranska, Saksa, Italia, Espanja, Luxemburg, Sveitsi ja Hollanti. Myöhemmin paljon huippupyöräilijöitä ovat tuottaneet myös esimerksi Yhdysvallat, Venäjä, Kazakhstan, Australia, Kolumbia, Tanska ja Norja. 2010-luvulla isobritannialainen maantiepyöräily nousi ennennäkemättömälle tasolle Team Sky -joukkueen ansiosta. Muita nousevia kilpapyöräilymaita ovat myös esimerkiksi Slovakia ja Slovenia.
Maantiepyöräily kilpailulajina > Historia

Maantiekilpapyöräilyn juuret juontavat Etelä- ja Keski-Eurooppaan; Ranskaan, Belgiaan, Italiaan ja Espanjaan. Valtaosa ammattipyöräilijöistä oli pitkään kyseisten maiden kansalaisia ja myös suurin osa merkittävimmistä kilpailuista sijoittui reitiltään näihin maihin. Lajin kansainvälistymistä nähtiin 1950-luvulla, mutta maantiepyöräilyn laajamittainen globalisoituminen alkoi 1980-luvulla.
Maantiepyöräilyllä on ollut erityinen suhde uutisvälineisiin ja mediaan: maantiepyöräilykisojen merkittävin tulonlähde oli vuosikymmeniä sanomalehdistö. Suuret lehdet perustivat useat merkittävimmistä pyöräilykilpailuista alun perin markkinointitapahtumina, oman levikkinsä laajentamiseksi. Näin saivat alkunsa monet maantiepyöräilyn vuosittaiset, yksipäiväiset monumentit ja monipäiväiset ympäriajot. Vasta televisiolähetysten yleistyttyä, kilpapyöräilyn riippuvuus sanomalehdistöstä koki muutoksen.
Kilpailutyypit > Pituus

Yhden päivän kilpailut, joissa ensimmäinen maaliin tullut on voittaja.
Useamman päivän kilpailut, joissa ajetaan useampia osuuksia peräkkäisinä päivinä. Kokonaiskilpailun voittaa ajaja, joka on käyttänyt etappeihin yhteensä vähiten aikaa. Suurissa ympäriajoissa on myös muita kilpailukategorioita, joissa voittaja on eniten esimerkiksi sprinteissä ja vuoristo-osuuksilla pisteitä (=hyviä sijoituksia) kerännyt.
Kilpailutyypit > Kilpailun/etapin tyyppi

Normaali maantie-etappi: Kilpailijat lähtevät yhtä aikaa etapille useimmiten kilpailun järjestäjän auton saattamana. Ensimmäisenä maaliin tullut voittaa etapin. Etappikilpailuissa kilpailijoiden etappiin käyttämä aika lasketaan heidän kokonaiskilpailun aikaansa. Maantie-etapit ovat yleensä pituudeltaan 150–250 km.
Aika-ajo: Ajajat lähtevät matkaan noin kahden minuutin välein ja nopein voittaa. Peesaaminen on kielletty. Aika-ajoetapit ovat pituudeltaan yleensä 10–50 km.
Joukkueaika-ajo: Kilpailijat ajavat joukkueittain, jotka päästetään matkaan pienin väliajoin. Jos joukkueessa ajaa yhdeksän ajajaa, niin aika otetaan viidentenä maaliin tulleesta ajajasta. Toisinaan joukkueet joutuvat taktikoimaan kolarin tullen, että jäädäänkö odottamaan kaatuneita ajajia, vai jätetäänkö heidät.
Kilpailutyypit > Muita kilpailumuotoja

Paritempo: Kaksi ajajaa samasta seurasta ja parin yhteinen aika määräytyy jälkimmäisen ylittäessä maaliviivan, muutoin joukkueaika-ajon säännöt. Kilpailumatka noin 50 km.
Kortteliajo: Kilpailijat lähtevät yhteislähdössä ja kilpailussa ajetaan useita kierroksia suljetulla 800-2000 metriä pitkällä kortteliradalla, yleensä kaupungissa. Kilpailun yhteismatka on 30-60 km.
Tunnettuja pyöräkilpailuja > Grand Tour -ympäriajot

Kuuluisimpia pyöräilykilpailuja ovat kolme suurta ympäriajoa, toukokuinen Italian ympäriajo, heinäkuinen Ranskan ympäriajo ja syyskuussa ajettava Espanjan ympäriajo. Suuret ympäriajot kuuluvat maantiepyöräilyn korkeimman UCI World Tour -kilpailusarjan arvostetuimpiin kilpailuihin.
Tunnettuja pyöräkilpailuja > Klassikkokilpailut

Yksipäiväisistä kilpailuista tunnetuimpia ovat Milano–San Remo ja Lombardian ympäriajo Italiassa, Flanderin ympäriajo ja Liège-Bastogne-Liège Belgiassa, Amstel Gold Race Hollannissa, Clásica de San Sebastián Espanjassa, Vattenfall Cyclassics Saksassa, Züri-Metzgete Sveitsissä ja Pariisi-Roubaix sekä Pariisi-Tours Ranskassa.
Tunnettuja pyöräkilpailuja > Muita keskeisiä pyöräkilpailuja

Maantiepyöräilyn maailmanmestaruuskilpailut
Olympialaiset